recursal/SuperWikiNEXT-32B huggingface dataset:
**קייל סחרפן** (בהולנדית: **Kjell Scherpen**; נולד ב-23 בינואר 2000 באמן שבהולנד) הוא כדורגלן הולנדי המשחק בעמדת השוער בקבוצת ברייטון אנד הוב אלביון.

קריירת מועדונים
---------------

סחרפן גדל במחלקות הנוער של VV אמן ושל אמן. בעונת 2018/2019 ערך 34 הופעות ליגה במדי הקבוצה הבוגרת של אמן, במסגרת ליגת העל ההולנדית.

ב-25 באפריל 2019 חתם סחרפן באייאקס מליגת העל ההולנדית. הוא שיחק בעיקר בקבוצת המילואים של המועדון. ב-16 בדצמבר 2020 ערך את הופעת הבכורה שלו במועדון, בניצחון 5-4 על אוטרכט במסגרת הגביע ההולנדי. ב-4 באפריל 2021 ערך את הופעת הבכורה שלו בליגה, בניצחון 2-1 על הירנפיין במסגרת המחזור ה-28 לעונת 2020/2021. בסך הכל ערך שתי הופעות ליגה בעונה זו.

ב-16 ביולי 2021 חתם סחרפן בברייטון אנד הוב אלביון מהפרמייר ליג. ב-8 בינואר 2022 ערך את הופעת הבכורה שלו במועדון, בניצחון על וסט ברומיץ' אלביון במסגרת הסיבוב השלישי של גביע ה-FA.

ב-31 בינואר 2022 הושאל סחרפן למשך חצי עונה לאוסטנדה מליגת העל הבלגית. ב-5 בפברואר ערך את הופעת הבכורה שלו במועדון, בהפסד 3-1 ללוון במסגרת המחזור ה-26 בליגה. בסך הכל ערך שבע הופעות ליגה במהלך תקופת ההשאלה, ולאחריה חזר לברייטון אנד הוב אלביון.

קריירה בינלאומית
----------------

סחרפן היה חלק מסגל נבחרת הולנד עד גיל 21 בטורניר אליפות אירופה עד גיל 21 בשנת 2021, וערך שלוש הופעות בטורניר. בחודש יוני 2022 זומן לראשונה לסגל נבחרת הולנד הבוגרת, כמחליף לטים קרול שנפצע.

קישורים חיצוניים
----------------

* קייל סחרפן, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  KJELL SCHERPEN (FC EMMEN) REJOINDRA L’AJAX AMSTERDAM CET ÉTÉ באתר foot365, ‏ 25 באפריל 2019 (בצרפתית)
2. ↑  Albion sign keeper Kjell באתר הרשמי של ברייטון אנד הוב אלביון, 16 ביולי 2021 (באנגלית)
3. ↑  Kjell Scherpen joins Oostende on loan באתר הרשמי של ברייטון אנד הוב אלביון, 31 בינואר 2022 (באנגלית)
4. ↑  Scherpen gets senior call-up באתר הרשמי של ברייטון אנד הוב אלביון, 6 ביוני 2022 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קייל סחרפן"**.
כתובת עזנה ביוונית שבו מתועדים ניצחונותיו על מספר עמים שכנים
**עֵזָנָה** (געז: ዔዛና) היה קיסר קיסרות אקסום בין השנים 325–356 לערך שהיום ממוקמת בתיגראי, צפון אתיופיה, אריתריאה תימן, דרום ערב הסעודית, צפון סומליה, ג'יבוטי, צפון סודאן ודרום מצרים. הוא נשא בתואר "מלך סבא סאלחן חימיר ודו-ראיידן". הוא היה השליט הראשון של אקסום שאימץ את הנצרות בשנת 334. המסורת גורסת שעזנה ירש את אביו אלה אמידה כאשר עוד היה ילד, אמו סופיה שימשה כסגניתו.

הוא היה הקיסר הראשון לאחר זוסקאלס (שהיה השליט הידוע הראשון של אקסום) שהוזכר על ידי היסטוריונים בני זמנו. מה שהוביל את סטוארט מאנרו-האי לקבוע שעזנה היה "השליט המפורסם ביותר מבין קיסרי אקסום בתקופה שלפני כלב".

מחנכו האישי פרומנטיוס הסורי נתמנה על ידי הפטריארך אלכסנדריה לאבונה הראשון (געז:"אבינו",הגמון) של הכנסייה האורתודוקסית האתיופית. שרידי מכתב של קונסטנטיוס, קיסר רומא תומך המינות האריאנית שנשלח לעזנה ולאחיו סזאנה שבו ביקש לשלוח את פרומנטיוס לאלכסנדריה לבירור טעויות של דוקטרינה, מאנרו-האי מניח שעזנה התעלם או דחה את הבקשה..

עזנה השיק מספר קמפיינים צבאיים שאותם תיעד ברישומיו. זוג כתובות בשפת הגעז שנימצאו במרואה מהוות הוכחה למבצע שנעשה במאה הרביעית על ידי עזנה או יורשיו. יש חוקרים הסבורים שאקסום בעצם השמידה את ממלכת כוש ואחרים מנגד מציינים שהוכחות ארכאולוגיות מצביעות על החלשות פוליטית וכלכלית במרואה בסביבות 300 לספירה..

בכמה מהמטבעות שנטבעו בזמנו מופיע ביוונית המוטו TOYTOAPECHTHXWPA-"שיכול לשמח את האנשים". מספר מטבעות שנושאים את שמו נמצאו במספר אתרים ארכאולוגים בהודו בסוף שנות ה-90, מה שמרמז על קשרי מסחר בין המדינות.. מאפיין נוסף של אקסום לאחר שעזנה התנצר היה מעבר המטבעות מאיורים פגאנים לאיורים עם צלבים ובכך היה הראשון שטבע את הצלב על מטבעותיו. עזנה הקים גם אובליסקים רבים בממלכתו.

עזנה ואחיו סאזנה, קיבלו תואר של קדושים על ידי הכנסייה האורתודוקסית האתיופית וב-1 באוקטובר נקבע יום הזבח שלהם.

קישורים חיצוניים
----------------

ויקישיתוף מדיה וקבצים בנושא **עזנה, קיסר אקסום** בוויקישיתוף

הערות שוליים
------------

1. ↑  ראו: S. C. Munro-Hay, **Aksum: An African Civilization of Late Antiquity**, Edinburgh: University Press, 1991, עמוד 81.
2. ↑  ראו: S. C. Munro-Hay, **Aksum: An African Civilization of Late Antiquity**, Edinburgh: University Press, 1991, עמוד 77.
3. ↑  ראו: S. C. Munro-Hay, **Aksum: An African Civilization of Late Antiquity**, Edinburgh: University Press, 1991, עמוד 78.
4. ↑  ראו: S. C. Munro-Hay, **Aksum: An African Civilization of Late Antiquity**, Edinburgh: University Press, 1991, עמוד 79.
5. ↑  על פי: Paul B. Henze, **Layers of Time: A History of Ethiopia**, New York: Palgrave, 2000, עמוד 31.

|  |  |  |
| --- | --- | --- |
| **הקודם**:**אוסאנאס** | **קיסר אקסום** 325–356 | **הבא**:**מהדיס** |
**פתית שלג** (בקטלאנית: **Floquet de Neu**; בספרדית: **Copito de Nieve**;‏ 1964 – 24 בנובמבר 2003) היה הגורילה הלבקן הידוע היחיד בעולם עד כה. הוא הוחזק בגן החיות של ברצלונה בברצלונה, קטלוניה, ספרד משנת 1966 ועד מותו ב-2003.

היסטוריה
--------

פתית שלג נלכד באזור "ריו מוני" בגינאה הספרדית (כיום גינאה המשוונית) ב-1 באוקטובר 1966 על ידי החוואי בניטו מאניה מהקבוצה האתנית פנג. מאניה הרג את שאר קבוצת הגורילות של פתית שלג (שלא היו לבקנים), והחזיק את פתית שלג בביתו במשך ארבעה ימים, עד שהעביר אותו לבאטה, שם הוא נרכש על ידי הפרימטולוג ג'ורדי סבאטר פי.

פתית שלג כונה על ידי החוואי **Nfumu Ngui** (בשפת הפנג: "גורילה לבנה"), מאוחר יותר כונה **Floquet de Neu** (בקטלאנית "פתית שלג קטן") על ידי שומרו, ג'ורדי סבאטר פי.

מאפיינים
--------

פתית שלג היה גורילה מתת-המין גורילת שפלה מערבית שלקה בלבקנות כוללת. ראייתו הייתה לקויה, אם כי בדיקות שנעשו כדי לקבוע האם יש לו נקודה עיוורת מרכזית לא מצאו כזו. חקר הגנום של פתית שלג קבע שלהוריו היה 12% מה-DNA במשותף, מכך הסיקו החוקרים שהוריו היו דוד ואחיינית. אותו המחקר גילה שהלבקנות שלו נגרמה ממוטציה של הגן SLC45A2. פתית שלג קיבל את הגן הרצסיבי משני ההורים, מה שגרם ללבקנות שלו.

החיים בברצלונה
--------------

פתית שלג נח במתחם שלו

עם הגעתו לברצלונה בנובמבר 1966, הוא זכה לקבלת פנים רשמית על ידי ראש עיריית ברצלונה. הוא התפרסם בשם שניתן לו על ידי סבאטר כאשר נשיונל ג'יאוגרפיק הציג אותו על השער במרץ 1967, עם השם באנגלית "Snowflake" ושם זה התפשט בקרב העיתונות. סבאטר עצמו קרא לגורילה "Copi" או "Floquet", ובשנים מאוחרות יותר "Nfumu". הוא נודע גם כ"חמאה קטנה" וכ"גורילת ווניל".

בתחילה, גן החיות של ברצלונה לא היה מודע לכך שפתית שלג הוא ייחודי והם ביקשו מסבאטר שישלח להם עוד גורילות לבנות. מאוחר יותר קיווה גן החיות לייצר זן גנטי ומשפחה שלמה של גורילות לבנות באמצעות רבייה סלקטיבית. גן החיות תכנן לחתוך את אשכיו של פתית שלג עם מותו ולהקפיא אותן כדי לשמור את האפשרות להביא ממנו צאצאים נוספים בעתיד. בשנת 1986 הזמין גן החיות של ברצלונה את הווטרינר הבריטי של גן החיות דייוויד טיילור לנסות לאסוף זרע מפתית שלג לצורך הזרעה מלאכותית והניסיון לא צלח.

### צאצאים

פתית שלג הוליד 22 צאצאים משלוש נקבות שונות, מהם שישה שרדו עד לבגרות. אף אחד מצאצאיו לא לבקן.

נכון לספטמבר 2021, לפתית שלג יש בסך הכול 21 נכדים (11 שרדו) ושמונה נינים (כולם חיים). לאחד מנכדיו יש אצבעות ורודות, מה שמרמז אולי על לבקנות חלקית.

מותו
----

בשנת 2001 אובחן פתית שלג כחולה בסוג חריג של סרטן העור, שקשור כמעט בוודאות ללבקנותו. מצבו הידרדר והוא החל לאבד עניין בפעילויותיו הרגילות. הוא התבודד מגורילות אחרות, והפגין סימני כאב, עד שב-2003 החליטו בגן החיות להרדים (אנ') אותו. ההחלטה פורסמה בספטמבר 2003. אלפי אנשים ביקרו את פתית שלג בגן החיות של ברצלונה לפני שהוא הורדם ב-24 בנובמבר 2003. בזמן מותו, הוערך גילו של פתית שלג בין 38 ל-40 שנים.

קישורים חיצוניים
----------------

ויקישיתוף מדיה וקבצים בנושא **פתית שלג** בוויקישיתוף

הערות שוליים
------------

1. 1 2 3  אורן דותן, ‏גילוי העריות שיצר את הגורילה הלבקן היחיד בעולם, באתר ‏מאקו‏, 18 ביוני 2013
2. 1 2  "Meet Snowflake The World's Only Known Albino Gorilla". thenigertimes.com. 29 בנובמבר 2003. אורכב מ-המקור ב-16 במרץ 2015. נבדק ב-25 באוקטובר 2014. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551402505171
* LCCN: sh93009285

 |
**נבו מזרחי** (נולד ב-26 ביולי 1987) הוא כדורגלן ישראלי המשחק בעמדת החלוץ בבית"ר תל אביב.

קריירה
------

מזרחי התחיל את הקריירה שלו במחלקת הנוער של שמשון תל אביב. בשנת 2006 חתם בסקציה נס ציונה מהליגה הארצית. ב-30 בספטמבר 2006 ערך את הופעת הבכורה שלו במדי הקבוצה בתיקו 2:2 נגד בית"ר שמשון תל אביב. ב-9 בפברואר 2007 הבקיע את שער הבכורה שלו בקריירה בניצחון 1:2 נגד מכבי השקמה/רמת חן. בתום העונה חתם בהפועל מרמורק. לאחר שבעונתו הראשונה מיעט לשחק, בעונתו השנייה במועדון זכה ליותר הזדמנויות והבקיע 7 שערים בכל המסגרות. בקיץ 2009 חתם במ.ס. אשדוד מליגת העל. ב-8 במאי 2010 הבקיע את שעריו הראשונים בליגת העל בהפסד 3:2 נגד בני יהודה תל אביב. לאחר שבעונת 2009/2010 ערך רק 6 הופעות בליגה, עונה לאחר מכן שותף ב-28 משחקים כאשר ברובם עלה מהספסל.

בינואר 2012 הושאל לבית"ר תל אביב רמלה מהליגה הלאומית. עד לסיום העונה הבקיע 7 שערים ב-15 משחקים ועזר לקבוצתו להגיע לפלייאוף האמצעי. לאחר שאת עונת 2012/2013 התחיל במ.ס. אשדוד, בספטמבר 2012 הושאל להפועל בני לוד. בתום עונת 2012/2013 שוחרר מאשדוד וחתם במכבי יבנה. לאחר שפתח את העונה עם 5 שערים ב-12 הופעות חלה ירידה ביכולת של השחקן, ובינואר 2013 עבר להפועל ירושלים על מנת לעזור לה להישאר בליגה. במדי ירושלים כבש עוד 5 שערים עד לסיום העונה ועזר לקבוצה להגשים את מטרתה.

ב-3 בפברואר 2015 חזר לליגת העל כאשר חתם במכבי נתניה. ב-21 בינואר 2016 חתם מזרחי בהפועל כפר סבא. ביולי 2016  החל להתאמן עם הפועל אשקלון העולה החדשה לליגת העל וכעבור מספר שבועות חתם במועדון.

ב-4 בינואר 2017 חתם במכבי שעריים. ב-13 ביולי 2017 חזר לקדנציה שנייה במכבי יבנה.

ב-7 ביולי 2019 מזרחי חתם בבית"ר נורדיה ירושלים.

ב-25 בדצמבר 2019 מזרחי חתם במכבי הרצליה.

ב-6 בדצמבר 2020, מזרחי חתם במ.כ. חולון ירמיהו.

ב-13 בספטמבר 2021 חתם מזרחי בהפועל בקעת הירדן.

ב-10 בנובמבר 2021 חתם בהפועל קלנסווה במדיה כבש 16 שערים וסייע לקבוצה לעלות לליגה א'.
כיום נבו משחק במועדון ספורט קריית ים אשר עלה לליגה א' והוא סגן מלך השערים של הקבוצה

מחוץ לכדורגל
------------

במרץ 2016 השתתף בקליפ "תאמין לי" של הזמרת עדן בן זקן.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  מור רכס, ‏מכבי אחי נצרת שניה עם 0:3 על הכח עמידר ר"ג, באתר ONE‏, 9 בינואר 2012
2. ↑  אבישי תורג'מן, ‏נבו מזרחי עבר ללוד: "שם אוכל לבוא לידי ביטוי", באתר ערוץ הספורט, 19 בספטמבר 2012
3. ↑  נבו מזרחי במכבי יבנה, באתר myavne
4. ↑  מוטי פשכצקי, ‏נבו מזרחי חתם בנתניה, דורי גמר את העונה, באתר ערוץ הספורט, 3 בפברואר 2015
5. ↑  עינת הירש, ‏נבו מזרחי חתם עד תום העונה בהפועל כפר סבא, באתר ערוץ הספורט, 21 בינואר 2016
6. ↑  מיכאל וייסרמן, נבו מזרחי חתם במכבי שעריים, באתר דאבל פס, 4 בינואר 2017
7. ↑  מיכאל וייסרמן, נבו מזרחי חתם במכבי יבנה, באתר דאבל פס, 13 ביולי 2017
8. ↑  שלומי והבה, נבו מזרחי חתם בבית"ר נורדיה, באתר דאבל פס, 7 ביולי 2019
9. ↑  אוהד רון, פרסום ראשון: נבו מזרחי חתם במכבי הרצליה, באתר גולר, 25 בדצמבר 2019
10. ↑  מערכת אתר דאבל פס, נבו מזרחי חתם בירמיהו חולון, באתר דאבל פס, 6 בדצמבר 2020
11. ↑  מערכת אתר דאבל פס, נבו מזרחי חתם בהפועל בקעת הירדן, באתר דאבל פס, 13 בספטמבר 2021
12. ↑  מערכת אתר דאבל פס, נבו מזרחי חתם בהפועל קלנסוואה, באתר דאבל פס, 10 בנובמבר 2021
**סילט** (בבנגלית: **সিলেট**), הידועה גם בשם **ג'אלאלבאד**, היא עיר ומטרופולין בצפון-מזרח בנגלדש. האקלים בעיר הוא סובטרופי. נכון לשנת 2011, מתגוררים בסילט כ-531,000 תושבים. העיר נחשבת למרכז תרבותי ורוחני חשוב ביותר במדינה. מבחינה כלכלית, סילט נחשבת לעיר החשובה ביותר בבנגלדש לאחר דאקה וצ'יטגונג. לעיר יש חשיבות דתית אף בדת האסלאם.

האזור נחשב למרכז ייצור הנפט והגז הטבעי במדינה. מבין המוצרים המרכזיים הנוספים המיוצרים בסילט, ניתן למנות את הגומי, שמן הדקלים, עבקנה, הדרים ואורז. התעשייה המקומית כוללת תחנות כוח, ייצור תרופות, טקסטיל וייצור דשן ומלט.

היסטוריה
--------

הבודהיזם היה נפוץ באזור סילט עד המאה ה-11. בתקופה המוקדמת של ימי הביניים, האזור נשלט על ידי נסיכויות הינדיות. אבן בטוטה ביקר בסילט במהלך המאה ה-14. בתקופה זו החלה הנוכחות האסלאמית בסילט. במאה ה-16 הפכה העיר לחלק מן האימפריה המוגולית ובמאה ה-18 (החל משנת 1765) לחלק מן האימפריה הבריטית תחת שלטון חברת הודו המזרחית הבריטית. מטעי התה המסחריים הראשונים בהודו הבריטית נפתחו בסילט בשנת 1857. המועצה העירונית הוקמה כעשר שנים מאוחר יותר, בשנת 1867. ב-12 ביוני 1897 פגעה בעיר רעידת אדמה שלאחריה נבנו על ההריסות תשתיות ומבנים מתקדמים יותר.

העיר עברה למזרח בנגל, החלק הבנגלי של פקיסטן, לאחר משאל עם שנערך לרגל חלוקת הודו ב-6 ביולי 1947. כ-239,619 אנשים הצביעו בעד הצטרפות למזרח בנגל, לעומת 184,041 איש שתמכו בהישארות בהודו. סילט הפכה למרכז תה אזורי בשנים שלאחר מכן. בשנת 1971 הייתה סילט למרכז עימותים במסגרת מלחמת העצמאות של בנגלדש.

בשנת 2009 הוכרזה סילט כמטרופולין.

דמוגרפיה
--------

לפי מפקד האוכלוסין שנערך בשנת 2011, מתגוררים בסילט כ-531,000 תושבים בכ-55,514 משקי בית. שיעור גידול האוכלוסייה בעיר הוא 1.73% לשנה, בניגוד ל-1.93% בשנת 1991. שיעור האוריינות בשנת 2001 עמד על כ-69.73%.

האסלאם היא הדת הדומיננטית העיר (87.2%) ולאחריה ההינדואיזם (12.6%).

קישורים חיצוניים
----------------

ויקישיתוף מדיה וקבצים בנושא **סילט** בוויקישיתוף
* סילט, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007562689105171
* GND: 4572147-6
* LCCN: n88080101
* VIAF: 136146857
* WorldCat (עם VIAF): 136146857

 |
**שעבוד שלילי (Negative Pledge)** היא התחייבות שלא לתת שעבוד חדש לצד שלישי.

במסגרת שעבוד שלילי מתחייב לווה, במסגרת הסכם ההלוואה, שלא לשעבד נכס כלשהו, או קבוצה של נכסים, שבבעלותו למלווים אחרים, מבלי שקיבל את הסכמת המלווה (בדרך כלל תוך הבטחת תנאים דומים) או כל עוד לא פרע את חובו למלווה. אין בשעבוד השלילי כדי להעניק למלווה יתרון על נושים אחרים של הלווה. אולם במקרה בו הפר הלווה את התחייבותו כאמור, יוכל המלווה לנקוט בהליכים משפטיים כדי למנוע את רישום השעבוד הספציפי המאוחר בזמן. מסיבה זו רבים אינם רואים בשעבוד השלילי, כשלעצמו, בטוחה לקיום החיוב. למעשה, שעבוד שלילי הוא מועיל רק כאשר הוא מלווה בדרישות נוספות. למשל, קבלת שעבוד שלילי תגן על מלווה שלטובתו נרשם גם שעבוד צף מאפשרות שבעתיד ירשום הלווה שעבוד ספציפי לטובת מלווים אחרים על אותה קבוצת נכסים.

שעבוד שלילי בישראל
------------------

בשנת 2010 פורסם דוח ועדת חודק, שהוקמה לבקשת הממונה על שוק ההון, ביטוח וחיסכון במשרד האוצר. הוועדה נדרשה לצורך גיבוש מסקנותיה באשר להתייחסות גופים מוסדיים המעמידים אשראי לגופים שונים באמצעות רכישת איגרות חוב קונצרניות. הוועדה המליצה, בין היתר, כי יש לקבוע שגופים מוסדיים יוכלו לרכוש איגרות חוב שמפיקיהן התחייבו שלא לתת שעבוד חדש לצד שלישי לאחר מועד ההנפקה. 

המלצה זו אומצה על ידי הממונה כפי שבאה לביטויה בחוזר גופים מוסדיים - "השקעות באיגרות חוב שאינן ממשלתיות" בה נקבע כי התניה על שעבוד שלילי היא אחת מהתניות החוזיות שעל גוף מוסדי לכלול במסגרת מדיניות השקעה שיגבש באיגרות חוב קונצרניות, בשוק הראשוני והן בשוק המשני. הפרה של התחייבות זו אף יכולה להוות עילה להעמדת איגרות החוב לפירעון מיידי.

הערות שוליים
------------

1. ↑  הוראות לעניין השקעת גופים מוסדיים באיגרות חוב לא ממשלתיות, 14/07/2010, משרד האוצר - אגף שוק ההון, ביטוח וחסכון
ציור של טבח שארפוויל, צייר רודנס גודפריי, 1960
**טבח שארפוויל** (באנגלית: **Sharpeville Massacre**) הוא השם שניתן לאירועי יום ה-21 במרץ 1960 בעיירת השחורים שארפוויל שבדרום אפריקה. במהלך אירועים אלה התעמתו כוחות משטרה חמושים עם מפגינים שחורים שקיימו הפגנה מול תחנת המשטרה המקומית. השוטרים הרגו 69 מפגינים ופצעו רבים נוספים. האו"ם הכריז על ה-21 במרץ, בו אירע הטבח, כיום המאבק הבינלאומי בגזענות.

האירוע
------

בדצמבר 1959 הכריז הארגון שעמד בחוד החנית של המאבק באפרטהייד, הקונגרס הלאומי האפריקני (ANC), על שורת מצעדי מחאה בני יום אחד נגד "חוק אישורי המעבר", אחד מחוקי האפרטהייד הקשים והמגבילים ביותר שהוטלו על השחורים במדינה. ארגון ההתנגדות המתחרה, הקונגרס הפאן אפריקניסטי (PAC), קרא לעומת זאת למאבק רציף יותר, שכלל סירוב לשאת אישורים והתייצבות המונית בתחנות המשטרה על מנת להיעצר. כל זאת כחלק ממדיניות המאבק הבלתי אלים שנקטו תנועות ההתנגדות באותה עת. ANC תכנן להתחיל בצעדי המאבק ביום 31 במרץ 1960, אך יריביו ב-PAC ביקשו להקדימם, והזדרזו לקבוע את תחילת מערכתם לתאריך מוקדם יותר ב-10 ימים. 

ב-21 במרץ 1960 נע מצעד מפגינים לכיוון תחנת המשטרה בשארפוויל. מספרם נע בין 5,000 ל-7,000 איש. הקהל היה להוט אך לא אלים, פרט לבודדים שיידו אבנים לעבר תחנת המשטרה. הקהל התקדם לעבר גדר תחנת המשטרה, והשוטרים חששו מניסיונות פריצה. למקום הוזנקו מטוסי שיטור שטסו בגובה נמוך וניסו לפזר את ההפגנה, ללא הועיל. חלק מהמפגינים הגיבו ביידוי אבנים, מהם נפגעו שלושה שוטרים. השוטרים ניסו להשתמש בגז מדמיע ובאלות, אך לא הצליחו לעצור את המפגינים. בסביבות השעה 13:00 ניסתה המשטרה לעצור מפגין. המפגינים הגיבו בזעם, ובתגובה כוחות המשטרה פתחו באש לעבר המפגינים. כתוצאה מהירי נהרגו 69 מפגינים ו-180 נפצעו. לאחר הירי הקהל התפזר. 

הירי בשארפוויל היווה נקודת מפנה דרמטית בהיסטוריה של דרום אפריקה. גל של שביתות, הפגנות אלימות והיעדרויות מעבודה שטף את המדינה, והממשלה הכריזה על מצב חירום ביום 30 במרץ 1960. מנהיגים של ה-ANC וה-PAC נעצרו, וב-8 באפריל 1960 הכריז ראש הממשלה הנדריק פרוורד על שני הארגונים הללו כלא חוקיים (Unlawful Organizations Act No. 34 of 1960). בעקבות האירועים החלו שני הארגונים לנקוט באסטרטגיה של מאבק מזוין והקימו זרוע צבאית. הטבח גם הוביל לתשומת לב עולמית לנעשה בדרום אפריקה, ולהחרפת הבידוד הבינלאומי של המדינה. 

טבח שארפוויל הפך לסמל של המאבק באפרטהייד ובגזענות. ב-1966 הכריזה עצרת האומות המאוחדות על ה-21 במרץ כעל היום הבינלאומי לביעור האפליה הגזעית. עם הפלת משטר האפרטהייד, נקבע יום זה כיום זכויות האדם בדרום אפריקה. ב-1996 טקס חתימת החוקה החדשה של דרום אפריקה על ידי נלסון מנדלה התקיים בשארפוויל.

קישורים חיצוניים
----------------

ויקישיתוף מדיה וקבצים בנושא **טבח שארפוויל** בוויקישיתוף
* טבח שארפוויל, באתר אנציקלופדיה בריטניקה (באנגלית)
* הילה דיין, הבנאליות של הגזענות, באתר "העוקץ", 21 במרץ 2013

הערות שוליים
------------

1. ↑  יום המאבק הבינלאומי בגזענות - 21.3, משרד החינוך
2. ↑  יום המאבק הבינלאומי בגזענות - 21.3, באתר משרד החינוך
3. ↑  Mandela signs SA Constitution into law, באתר South African History Online

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007544588705171
* LCCN: sh96002524

 |
**יהודה שגב** (נולד ב-21 ביולי 1951) הוא אלוף במילואים בצה"ל.

קורות חיים
----------

יהודה (יוד'קה) שגב נולד בשנת 1951 ברומניה ועלה לישראל באותה שנה. הוא גדל בקיבוץ הסוללים. שגב התגייס לצה"ל בשנת 1969 לנח"ל במסלול בני משקים לפיקוד, במהלך קורס מ"כים שבר את רגלו, ולאחר מכן שירת כפקיד שלישות. יצא פעם נוספת לקורס מ"כים וסיים קורס קציני שלישות. השתחרר בדרגת סג"ם. במלחמת יום הכיפורים גויס ליחידת איתור חללים, אך עזב אותה לטובת סיוע לגדוד מילואים בגזרה המצרית. בהמשך שירותו הצבאי שירת כקצין מיון ראשי בבסיס קליטה ומיון וכקצין השלישות של פיקוד מרכז בדרגת אלוף-משנה. לאחר שהובהר לו על ידי ראש אכ"א רן גורן, שאין כוונה לקדמו השתחרר משירות הקבע. שימש בתפקידי ניהול בחברת כמיפל עד שנקרא חזרה לשירות הקבע על ידי ראש אכ"א החדש יורם יאיר. שירת כראש חטיבת כוח אדם במפקדת חילות השדה (כיום נקראת מפקדת זרוע היבשה). מ-1996 עד 1998 מילא שגב את תפקיד ראש חטיבת התכנון ומנהל כוח האדם באגף כוח אדם. בשנת 1998 הועלה שגב לדרגת אלוף ומונה לראש אגף כוח אדם.

מעט לאחר שחרורו מצה"ל בשנת 2001, מונה שגב למנכ"ל התאחדות הקבלנים והבונים בישראל. הוא החזיק בתפקיד זה עד לפרישתו בדצמבר 2004. ביולי 2005 שב לכהן כמנכ"ל התאחדות הקבלנים.

באוגוסט 2006 מונה למנכ"ל התאחדות התעשיינים, והחזיק בתפקיד עד אפריל 2011.

שגב הוא בוגר תואר ראשון בלימודים כלליים ובינתחומיים מאוניברסיטת תל אביב, תואר שני במדע המדינה מאוניברסיטת חיפה ובעל תואר ראשון במשפטים מהקריה האקדמית אונו ותואר שני במשפטים מבר-אילן. בנוסף הוא בוגר קורס מפקדי חטיבות של צה"ל ובוגר המכללה לפיקוד ומטה.

שגב היה סגן יושב ראש מכון התקנים הישראלי, חבר דירקטוריון במכון היצוא, יו"ר דירקטוריון געש, חבר בדירקטוריון ב. יאיר (2006-2008), אביב ארלון (2005–2014), כמיפל (מ-2011), פיל"ת (2010–2011), אחזקות קיבוץ ניצנים, קופות הגמל והקרנות של בנק אוצר החייל.

ב-2013 יצא ספרו "מכתבים דמיוניים לאבא".

בשנת 2015 התמנה למנכ"ל התאחדות התעשיינים ופרש בשנת 2016.

מכהן כיושב ראש דירקטוריון שפיר הנדסה מאז 2015.

ב-2021 יצא לאור, בהוצאת סדן, ספרו "מפת דרכים לעבודת הדירקטוריון" - ספר מקצועי בנושא עבודת הדירקטוריון.

שגב נשוי ואב לשניים, ומתגורר ביבנה. הוא בעל אזרחות ישראלית ורומנית.

הערוך שוליים
------------

1. ↑  דרור מרמור, מנכ"ל התאחדות הקבלנים יהודה שגב פורש מתפקידו, באתר nrg‏, 12 באוקטובר 2004
2. ↑  עידו אפרתי, יהודה שגב - מנכ"ל התאחדות התעשיינים, באתר ynet, 2 ביולי 2006
3. ↑  אתר למנויים בלבד אורה קורן, כיסאות מתחלפים בהתאחדות התעשיינים: יהודה שגב חוזר לתפקיד המנכ"ל, באתר TheMarker‏, 12 באוקטובר 2015
4. ↑  אורן פרוינד, האחים שפירא מינו את יהודה שגב ליו"ר דירקטוריון שפיר הנדסה, באתר כלכליסט, 25 בפברואר 2015

| ראשי אגף כוח האדם (אכ"א)  |
| --- |
| 

|  |
| --- |
| משה צדוק • שמעון מזא"ה • צבי צור • גדעון שוקן • אהרון דורון • חיים בן-דוד • שמואל איל • שלמה להט • הרצל שפיר • משה גדרון • רפאל ורדי • משה נתיב • עמוס ירון • מתן וילנאי • רן גורן • יורם יאיר • גדעון שפר • יהודה שגב • גיל רגב • אלעזר שטרן • אבי זמיר • אורנה ברביבאי • חגי טופולנסקי • מוטי אלמוז • יניב עשור |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007507596505171
* VIAF: 310738283
* WorldCat: viaf-310738283

 |
**מורטן יולמן** (בדנית: **Morten Hjulmand**; נולד ב-25 ביוני 1999 בקסטרופ שבדנמרק) הוא כדורגלן דני המשחק בעמדת הקשר האחורי בקבוצת ספורטינג ליסבון מליגת העל הפורטוגלית.

קריירת מועדונים
---------------

יולמן גדל במחלקת הנוער של פ.צ. קופנהגן. ב-13 במאי 2018 חתם יולמן באדמירה ואקר מדלינג מהבונדסליגה האוסטרית. הוא ערך 68 הופעות ליגה במדי המועדון, בהן הבקיע שער אחד.

ב-16 בינואר 2021 חתם יולמן על חוזה לשלוש שנים וחצי בלצ'ה מהסרייה ב'. בתום עונת 2021/2022 העפיל עם המועדון לסרייה א'. ב-13 באוגוסט 2022 ערך את הופעת הבכורה שלו בסרייה א', בהפסד 1–2 לאינטר מילאנו במסגרת המחזור הראשון לעונת 2022/2023.

קישורים חיצוניים
----------------

ויקישיתוף מדיה וקבצים בנושא **מורטן יולמן** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Morten Hjulmand solgt til FC Admira Wacker באתר הרשמי של פ.צ. קופנהגן, 13 במאי 2018 (בדנית)
2. ↑  HJULMAND IN GIALLOROSSO באתר הרשמי של לצ'ה, 16 בינואר 2021 (באיטלקית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מורטן יולמן"**.
מילא אהל
תמונה זו מוצגת בוויקיפדיה בשימוש הוגן.  
נשמח להחליפה בתמונה חופשית.
**מילא אהל** (24 במרץ 1925 – 24 באפריל 2005) היה סופר, אנתרופולוג, וארכאולוג ישראלי שהתמחה בחקר הפרהיסטוריה.

חייו
----

מילא אהל נולד בשם **ירחמיאל נאמיוט** בווילנא, שבליטא. בשנת 1935 עלה עם הוריו, ציונים-סוציאליסטים נלהבים, לארץ ישראל. הוא גדל בכפר סבא ובתום לימודיו התגייס למשטרת היישובים העבריים והדריך בגדנ"ע, שפעל אז, בשלטון המנדט הבריטי, במחתרת. במלחמת העולם השנייה שירת בצי הבריטי בתפקיד אלחוטאי ואחרי קום המדינה היה מן האלחוטאים הראשונים בחיל הים. בשנים 1946 עד 1950 חי בקיבוץ הסוללים, שם התחתן עם תמר דודזון.

בשנת 1953 החל את לימודיו באוניברסיטה העברית בירושלים, בחוג לספרות עברית ובהמשך בחוג לארכאולוגיה. במשך השנים כתב לפרנסתו סיפורי ילדים בעיתונים דבר לילדים ובעל המשמר וכן עבד במשרד העבודה בימיה של גולדה מאיר, לימד בבית ספר ושימש כתב ספורט בקול ישראל.

בשנת 1962 עבר לגור בראשון לציון, שם עבד כאיש יחסי ציבור של חברת מקורות, בתקופת הקמתו של המוביל הארצי. תקופה מסוימת התגורר בקיבוץ גשר שבעמק הירדן ובשנת 1973 יצא ללימודי דוקטורט באנתרופולוגיה בתחום הארכאולוגיה הפרהיסטורית באוניברסיטת שיקגו. עבודת הדוקטורט שלו עסקה בתרבות הקלאקטונית של התקופה הפלאוליתית התחתונה בבריטניה. הוא ביצע מחקר בתר-דוקטורט באוניברסיטת סינסינטי. משנת 1978 היה בסגל ההוראה של אוניברסיטת חיפה, בחוגים לאנתרופולוגיה וסוציולוגיה ובחוג ללימודי ארץ ישראל, שם לימד אנתרופולוגיה וארכאולוגיה פרהיסטורית. אהל חקר אתרים ומאספים של כלי אבן מסותתים מן התרבות האשלית, בעיקר ברמת יראון בגליל העליון, ופרסם מאמרים בכתבי עת מובילים בנושאים אלה. בשנות השבתון שלו עסק בחקר אבוריג'ינים באוסטרליה ובחקר שימפנזים מסוג בונובו בגן החיות בסן דייגו, קליפורניה.

מילא אהל כתב 16 ספרים ותרגם את ספרה של האנתרופולוגית מרגרט מיד, "מין ומזג בשלוש חברות פרימיטיביות".

ארכיונו נשמר בארכיון גנזים - אגודת הסופרים, תל אביב.

לקט מספריו
----------

* "**מחלקה בצהוב**"
* "**סיפורו של מומבו: גורילה בשבי**"
* "**גשר**"
* "**איש נדהם**"
* "**הדרך עמדה מלכת**"
* "**פרקים לארץ גשר**"
* "**אייפים: קופי על כבני אדם**"
* "**המגינים הצעירים**" (ספר לנוער)
* **"בלי טובות אפשר לחיות?"**
* Ohel, M. Y. (1986). "**The Acheulean of the Yiron Plateau, Israel**". British Archaeological Report Series.

פרסים
-----

* פרס אוסישקין 1955
* פרס אקו"ם 1995

קישורים חיצוניים
----------------

* מילא אהל, ב"לקסיקון הספרות העברית החדשה"
* מילא אהל, ב"לקסיקון הקשרים לספרות ישראלית"
* רשימת הפרסומים של מילא אהל, בקטלוג הספרייה הלאומית
* הספרים של מילא אהל, באתר "סימניה"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305647905171
* BnF: cb12129377m (data)
* CiNii: DA03614905
* GND: 131621661
* ISNI: 0000 0000 8085 6546
* LCCN: n87909035
* NLA: 35291268
* NTA: 073088684
* RERO: 02-A003653539
* SUDOC: 079954642
* VIAF: 6071102
* WorldCat: lccn-n87909035

 |
**פירוש ספר דניאל המיוחס לרבינו סעדיה גאון** הוא פירוש על ספר דניאל שנדפס במקראות גדולות תחת הציון שהוא פירושו של רבינו סעדיה גאון (רס"ג). היום מקובל שהפירוש אינו של רב סעדיה גאון.

תולדות הפירוש
-------------

הפירוש נדפס במהדורה הראשונה של מקראות גדולות תחת הציון שהוא פירושו של רבנו סעדיה גאון. בביכורי העתים לקראת תקפ"ט (1828) פרסם שלמה יהודה רפפורט סיכום של תולדות סעדיה גאון ובהערה ארוכה טען שאמנם רב סעדיה גאון כתב פירוש לספר דניאל, אולם הפירוש המופיע במקראות גדולות אינו שלו. ראיותיו כוללות מובאות של אבן עזרא מפירושו של סעדיה גאון שאינם מופיעים בפירוש המופיע במקראות גדולות, ומובאות של רש"י ואבן עזרא מפירושו של רב סעדיה גאון הסותרות את המופיע בפירוש.. במיוחד מציין רפפורט שרש"י מייחס לרב סעדיה גאון פירוש של מראות דניאל גם על אירועים עתידיים אחרי ימי רס"ג אך לפני ימי רש"י, בעוד הפירוש במקראות גדולות מפרש את בחזון זה אך ורק עד ימי החשמונאים. בנוסף, מציין רפפורט שהפירוש סותר את דברי רס"ג בספר אמונות ודעות. כראייה נצחת מציין רפפורט את הפירוש על פרק ז', פסוק ח', בו הוא מצא רמז למלכות הנוצרים בירושלים, שאירע מעל 150 שנה אחרי מות סעדיה גאון. שלמה יהודה רפפורט ציין שמחבר הפירוש אמנם הביא מובאות מפירושו של רס"ג, ולכן יש מובאות מרס"ג הנמצאות בפירוש.

אלעזר הלוי גרינהוט יצא נגד טענתו של רפפורט ופרסם במאסף הגן שיצא בשנת 1899 מאמר הטוען שהפירוש הוא אכן של רס"ג. גרסה מורחבת של טענותיו הוא הביא בהקדמה לפירושו על עזרא ונחמיה. בשנת 1900 הגיב שמואל אברהם פוזננסקי לגרינהוט וטען שרפפורט צודק והפירוש אינו של רס"ג. גרינהוט השיב לפוזננסקי, אך דבריו לא נתקבלו על לב החוקרים. כתב על כך פרופ' אליעזר שלוסברג: "למרות דברי תשובתו של גרינהוט, מוסכם על כל החוקרים, כי המחבר אכן איננו הגאון רב סעדיה."

בשנת תשמ"א הוציא הרב יוסף קאפח מכתב יד את פירושו של רב סעדיה גאון לספר דניאל, השונה מהפירוש המופיע במקראות גדולות.

מחבר
----

השערות שונות הועלו לגבי זהותו של מחבר הפירוש, בהם: חכם צרפתי מהמאה ה-13 או ה-14, הפייטן סעדיה בן נחמני וסעדיה בן יוסף בכור שור.

הערות שוליים
------------

1. ↑  שלמה יהודה רפפורט, **תולדות רבנו סעדיה גאון ותולדות ספריו, הערה 39**, בכורי העתים, תקפ"ט, עמוד 34, באתר היברובוקס
2. ↑  יוסף דניאל וואלאך, הגן, המגיד, 30 בדצמבר 1899
3. ↑  אלעזר גרינהוט, **רבנו סעדיה גאון ופירושו לדניאל**, פירוש על עזרא ונחמיה, ירושלים, תרנ"ח, עמוד 6–23, באתר היברובוקס
4. ↑  הערה, הצבי, 12 בינואר 1900
5. ↑  בינה בספרים, המליץ, 15 ביולי 1900
6. ↑  אלעזר גרינהוט, **רבנו סעדיה גאון ופירושו לדניאל**, באתר היברובוקס
7. ↑  אליעזר שלוסברג, "האם הפך נבוכדנצר לחיה? (דניאל ד', ל): עיון בפרשנות ימי-הביניים", בית מקרא, כרך לח, חוברת ד (קלה) (תמוז-אלול תשנ"ג), הערה 10
8. ↑  דניאל שפרבר, מנהגי ישראל, חלק א', מוסד הרב קוק, תש"ן, עמ' קמט
שגיאות פרמטריות בתבנית:מקורות   
פרמטרי חובה [ נושא ] חסרים 





**חיים ממן** (נולד ב-22 באפריל 1945) הוא עיתונאי וסופר ישראלי.

ביוגרפיה
--------

ממן נולד ב-22 באפריל 1945 במרוקו למשפחה ציונית. בשנת 1955, בהיותו כבן 10, עלתה משפחתו לישראל והתיישבה במושב מטע, וכעבור מספר שנים עברה לירושלים. 

ממן למד באליאנס ובגימנסיה "דעת". באוניברסיטה העברית למד חברה ורוח, ובתל אביב למד בבית ספר לעיתונאות ותקשורת. עם סיום שירותו הצבאי החל לעבוד במשרד החינוך בתפקידים כלכליים, ביניהם האחריות על תקציבים של מרחב ירושלים ופיקוח מינהלי במוסדות החינוך. בשנת 1976 החל לשמש כדובר ההסתדרות במרחב ירושלים. בשנת 1989 נבחר לסגן ולממלא מקום יו"ר ההסתדרות במרחב ירושלים וליו"ר האגף לחינוך ולתרבות.

ממן כתב מעל ל-1,300 מאמרים וכתבות בנושאים חברתיים, כלכליים ומדיניים, ביניהם עיתון "דבר". כמו כן כתב מאמר בספר "העולם היהודי" ("THE JEWISH WORLD"), שהופץ באנגלית ובעברית ב-103 מדינות. 

כתב וערך 11 ספרים וחוברות: "מקוצ'ין לארץ ישראל", "נשים בעידן הטכנולוגי", לשכת המסחר ירושלים, "עלמה" בנושא מעמד הנשים, ארגון מושבי ההר, מ. א. מטה יהודה, "ארבע שנות עשייה בירושלים" ועוד.

שימש חבר דירקטוריון של החברה הממשלתית למדליות וחבר דירקטוריון בתיאטרון ירושלים וחבר דירקטוריון מרכז הפועל. 

כן ערך מעל ל-350 מגזינים, כולל המגזין השבועי הארצי "אנשים".

משנת 2005 משמש בעלים ועורך המגזין "ירושלים שלנו", שתכניו רבים ומגוונים בנושאים רבים ובירושלים בפרט.

ממן משמש מזה כ-13 שנים יו"ר מועצת האיגוד הישראלי לעיתונות תקופתית (עורכי כתבי העת והעיתונאים בישראל), שמאגד בתוכו 300 עיתונאים.

חבר בארגונים ציבוריים בהווה ובעבר, חבר בהנהלת ארגון קהילות יהודי צפון אפריקה בירושלים, חבר המועצה הציונית בישראל, חבר איגוד הדוברים, חבר לשכת העיתונות הממשלתית וחבר מועצת המרכז העולמי למורשת יהודי צפון אפריקה.

ממן נשלח פעמים רבות בשליחויות לחו"ל מטעם גופים ציבוריים כגון: האיגוד הישראלי לעיתונות תקופתית, עיריית ירושלים, ההסתדרות הכללית ועוד.

חיים אישיים
-----------

ממן אב לשלושה ילדים. הוא התאלמן מאשתו כשהייתה בת 33 וגידל לבדו את שני ילדיהם. מאוחר יותר נישא בשנית ונולדה לו בתו עדן, מפיקה ברשת ב' ושדרנית ברשת ג'.

קישורים חיצוניים
----------------

* חיים ממן, דף שער בספרייה הלאומית

הערות שוליים
------------

1. ↑  חיים ממן חוזר למשרד החינוך, דבר, 1 בפברואר 1978

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305766605171
* LCCN: n87872205
* VIAF: 97355682
* WorldCat (עם VIAF): 97355682

 |
*Mergus serrator*
**מרגון בינוני** (שם מדעי: ***Mergus serrator***) הוא מין עוף מים ממשפחת הברווזיים החי בחצי הכדור הצפוני.

אורכו של המרגון 51–62 ס"מ ומוטת כנפיו 70–86 ס"מ. צבעי הזכר בולטים וצבעוניים כשראשו ירוק, מקורו המוארך אדום, וכך גם עיניו, קצה צווארו לבן, החזה חום בהיר, הכנפיים שחורות עם שוליים לבנים והרגליים אדומות. הנקבה בולטת פחות, אך בעלת מקור ועיניים אדומות, וצבעה אפור עם ראש וצוואר צהובים. לשני הזוויגים ישנה ציצה בולטת זקורה.

המרגונים חיים באגמים ונהרות באמריקה הצפונית, אירופה, גרינלנד ואסיה.הלהקות הצפוניות נודדות בחורף דרומה ולעיתים חורפות בחופים דרומיים יותר.

בישראל) המרגון הבינוני הוא חולף וחורף נדיר. לרוב לאורך קו החוף, לעיתים גם בכנרת. 

הוא חי במים ושוחה וצולל ביעילות במרדף אחר טרף כמו דגים קטנים, רכיכות מים ופרוקי-רגליים מימיים.

קישורים חיצוניים
----------------

ויקישיתוף מדיה וקבצים בנושא **מרגון בינוני** בוויקישיתוף
* מרגון בינוני, באתר ITIS (באנגלית)
* מרגון בינוני, באתר NCBI (באנגלית)
* מרגון בינוני, בבסיס הנתונים ARKive (באנגלית)
* מרגון בינוני, באתר Internet Bird Collection (באנגלית)
* מרגון בינוני, באתר GBIF (באנגלית)

הערות שוליים
------------

1. ↑  מרגון בינוני באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007544501005171

 |
**ליליאן בראסייה** (בצרפתית: **Lilian Brassier**; נולד ב-2 בנובמבר 1999 בארז'נטיי שבצרפת) הוא כדורגלן צרפתי המשחק בעמדת הבלם בקבוצת ברסט מליגת העל הצרפתית.

קריירת מועדונים
---------------

בראסייה גדל במחלקות הנוער של ואל ד'ארז'נטיי, RFC ארז'נטיי וסטאד רן. בשנת 2017 החל לשחק בקבוצת המילואים של סטאד רן. ב-20 ביוני 2019 הושאל בראסייה לואלנסיין מליגת המשנה הצרפתית. ב-2 באוגוסט ערך את הופעת הבכורה שלו במועדון, בתיקו 1-1 נגד נאנסי במסגרת המחזור השני בליגה לעונת 2019/2020. בסך הכל ערך 24 הופעות ליגה במהלך תקופת ההשאלה.

ב-5 באוקטובר 2020 הושאל בראסייה לברסט מליגת העל הצרפתית למשך עונת 2020/2021. ב-21 בנובמבר ערך את הופעת הבכורה שלו במועדון, בניצחון 4-1 על סנט אטיין במסגרת המחזור ה-11 בליגה. ב-13 במרץ 2021 הבקיע את שער הבכורה שלו במועדון, בהפסד 3-1 לאולימפיק מרסיי במסגרת המחזור ה-29 בליגה. בתום העונה חתם על חוזה קבוע במועדון.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Lilian Brassier to join Valenciennes on loan באתר Get French Football News, ‏ 20 ביוני 2019 (באנגלית)
**המידו קייטה** (בצרפתית: **Hamidou Keyta**; נולד ב-17 בדצמבר 1994 במונטיוויליה שבצרפת) הוא כדורגלן צרפתי המשחק בעמדת קשר הכנף בקבוצת קרבאך מליגת העל האזרית.

קריירת מועדונים
---------------

קייטה גדל במחלקת הנוער של אוסר. הוא שיחק בקבוצות המילואים של אוסר ושל לה האבר, ובעונת 2015/2016 שיחק בטרסילאק מהליגה הצרפתית הרביעית, במדיה ערך 27 הופעות ליגה והבקיע תשעה שערים.

לקראת עונת 2016/2017 חתם קייטה בסנט אטיין מליגת העל הצרפתית. תחילה שיחק בקבוצת המילואים של המועדון, וב-8 בינואר 2017 ערך את הופעת הבכורה שלו בקבוצה הראשונה של המועדון, בניצחון 4-1 על IC קרואה במסגרת הגביע הצרפתי, בו גם הבקיע את שערו היחיד במדי המועדון. ב-13 בינואר ערך את הופעת הבכורה שלו בליגה, בתיקו 1-1 נגד ליל במסגרת המחזור ה-20, ובסך הכל ערך ארבע הופעות ליגה במדי המועדון.

בהמשך שיחק קייטה בקבוצת שאמבלי מהליגה הצרפתית השלישית, ובקבוצות דונראה קלראש, ויטורול קונסטנצה ובוטושאן מליגת העל הרומנית. בסך הכל ערך 72 הופעות במסגרת ליגת העל הרומנית, בהן הבקיע 18 שערים.

ב-31 ביולי 2021 חתם קייטה על חוזה לשנתיים בק.ד. סנטה קלרה מליגת העל הפורטוגלית. ב-23 באוגוסט ערך את הופעת הבכורה שלו במועדון, בהפסד 2-0 לבואבישטה במסגרת המחזור השלישי בליגה לעונת 2021/2022. בסך הכל ערך שלוש הופעות ליגה במדי המועדון.

ב-26 בינואר 2022 חתם קייטה על חוזה לשנה וחצי בזירה מליגת העל האזרית. הוא ערך 46 הופעות ליגה במדי המועדון, בהן הבקיע 13 שערים.

ב-3 ביוני 2023 חתם קייטה על חוזה לשלוש שנים בקרבאך מליגת העל האזרית.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  OFICIAL: KEYTA באתר הרשמי של ק.ד. סנטה קלרה, 31 ביולי 2021 (בפורטוגזית)
2. ↑  Komandamız Hamidu Keyta ilə 1 il yarımlıq müqavilə bağlayıb באתר הרשמי של זירה, 26 בינואר 2022 (באזרית)
3. ↑  Hamidu Keyta "Qarabağ"da באתר הרשמי של קרבאך, 3 ביוני 2023 (באזרית)
**צ'אקי** (באנגלית: **Chucky**), הידוע גם בשם **צ'ארלס לי ריי**, היא דמות בדיונית והאנטגוניסט הראשי בזיכיון האימה "משחק ילדים". הדמות נוצרה במקור על ידי הסופר האמריקני דון מנסיני. האדם שמדובב את צ'אקי בסרטי הזיכיון הוא השחקן בראד דוריף. הדמות עוצבה במקור על ידי קווין יגר (אנ').

צ'אקי היה במקור בן אנוש שהיה רוצח סדרתי אכזרי וידוע לשמצה, אך לאחר שהוא דימם מפצע ירי הוא הצליח להעביר את נשמתו לבובה בחנות צעצועים רגע לפני שהוא נפטר. הדמות של צ'אקי הפכה עם השנים לאחת מהנבלים האיקוניים ביותר בסרטי האימה, וההצלחה שלה הובילה לכך שלאורך השנים הדמות הופיעה בשלל סרטים, סדרות טלוויזיה, משחקי וידאו, חוברות קומיקס ומוצרים נלווים. בשנת 1999 הדמות של צ'אקי הייתה מועמדת לפרס הסרטים והטלוויזיה של MTV בקטגוריית הנבל הטוב ביותר עבור הסרט "כלתו של צ'אקי" משנת 1998.

הופעת הבכורה של הדמות היתה בסרט האימה משנת 1988 "משחק ילדים" בבימויו של טום הולנד.

הערות שוליים
------------

1. ↑  Langshaw, Mark (29 במרץ 2012). "'Revenge of Chucky' in the works, says Brad Dourif". *Digital Spy*. נבדק ב-12 בספטמבר 2013. `{{cite web}}`:  (עזרה)
**קולמן סטיוארט** (באנגלית: **Coleman Stewart**) הוא שחיין אמריקאי, שיאן העולם במשחה ל-100 מטר גב (בריכת 25 מטר).

ביוגרפיה
--------

סטיוארט גדל במשפחה של שחיינים. הוא למד באוניברסיטת המדינה של קרוליינה הצפונית.

### 2019

באוניברסיאדה שנערכה בנאפולי, איטליה בתחילת מיולי 2019 הוא זכה בשתי מדליות, זהב וארד. מדליית זהב במשחה שליחים 4x100 מטר מעורב, לאחר ששחה בשלב המוקדמות את סגנון הגב ומדליית ארד במשחה ל-100 מטר פרפר בתוצאה של 52.11 שניות. נוסף לכך, הוא סיים במקום שמיני במשחה ל-50 מטר פרפר בתוצאה של 24.00 שניות.

### 2021

במבחנים האמריקאים לאולימפיאדת טוקיו שנערכו באומהה, נברסקה ביוני סיים סטיוארט במקום רביעי במשחה ל-100 מטר פרפר בתוצאה של 51.78 שניות, בשלב חצי הגמר הוא קבע שיא אישי חדש של 51.54 שניות ועלה שלישי למשחה הגמר. נוסף לכך, הוא סיים במקום שמיני במשחה ל-100 מטר חופשי בתוצאה של 48.51 שניות, בשלב המוקדמות הוא קבע שיא אישי חדש של 48.45 שניות ובמקום עשירי במשחה ל-100 מטר גב בתוצאה של 53.91 שניות ולא נכלל במשלחת האמריקאית למשחקים האולימפיים.

#### שיאן עולם (בריכת 25 מטר)

במסגרת הליגה הבינלאומית בשחייה (בריכת 25 מטר) שנערכה בנאפולי ב-29 באוגוסט 2021 קבע סטיוארט במשחה ל-100 מטר גב שיא עולם חדש של 48.33 שניות, שיפור לשיא בן השנה של קלימנט קולסניקוב מרוסיה (48.58 שניות). יממה לפי כן, הוא קבע במשחה ל-100 מטר גב שיא ארצות הברית חדש של 48.91 שניות, שיפור במאית השנייה לשיאו בן 6 השנים של מאט גריוורס (48.92 שניות).

שיאים אישיים
------------

### בריכה אולימפית

* 100 מטר חופשי: 48.45 שניות (2021)
* 50 מטר פרפר: 23.84 שניות (2019)
* 100 מטר פרפר: 51.54 שניות (2021)
* 100 מטר גב: 53.85 שניות (2019)

### בריכת 25 מטר

* 50 מטר גב: 22.61 שניות (2021)
* 100 מטר גב: 48.33 שניות (2021), **שיא עולם**

### בריכת 25 יארד

* 100 יארד פרפר: 44.46 שניות (2019)
* 100 יארד גב: 43.98 שניות (2019)
* 200 יארד גב: 1:37.71 דקות (2020)

ראו גם
------

| עיינו גם בפורטל: |
| --- |
|  | **פורטל שחייה** |

* התפתחות שיא העולם במשחה ל-100 מטר גב

קישורים חיצוניים
----------------

* קולמן סטיוארט, ברשת החברתית אינסטגרם
* קולמן סטיוארט, באתר Swimrankings
* קולמן סטיוארט, באתר SwimSwam
**טום ג'נטלמן** (באנגלית: **Thomas Gentleman**‏; 13 במאי 1892 – 29 בנובמבר 1966) היה צייר סקוטי ואמן מסחרי. הוא היה אביו של האמן דייוויד ג'נטלמן.

ביוגרפיה
--------

ג'נטלמן נולד בקוטברידג', לנקשייר, בשנת 1892. הוריו היו אן קואן (לבית מקנוטן) ו-ויליאם ראסל ג'נטלמן, שהיה להם עסק לווילונות בעיירה. באפריל 1901, כשהיה בן תשע, אביו מת. בגיל 13, אף על פי שכבר למד עיצוב היה צפוי להיכנס לעסק המשפחתי, הוא החל לקחת שיעורי ערב בבית הספר לאמנות של גלאזגו, והפך ב-1911 לסטודנט מן המניין עד שב-1914 התגייס לצבא.

### מלחמת העולם הראשונה

ג'נטלמן קיבל את התעודה שלו מבית הספר לאמנות בגלאזגו בשנת 1914. הוא זכה במלגת נסיעות אך פרוץ המלחמה באירופה גרם לכך שהיה צריך היה לדחות את הנסיעה לשנים 1920–1921. במהלך הנסיעה הוא ביקר בקורסיקה, איטליה, צרפת וספרד.

תום ג'נטלמן, סוסים אפורים
בשנת 1912, ג'נטלמן התנדב לצבא, וגויס לשירות באוגוסט 1914, עד לשחרורו בסופו של דבר ב-1918, ולאחר מכן חזר לבית הספר לאמנות של גלאזגו, והמשיך ללמוד שיעורי ציור ורישום. הוא שירת גם עם הרובאים הסקוטיים וגם עם אנשי גלאזגו.

### צייר ומעצב

ג'נטלמן עבד כצייר, דפס, קריקטוריסט ומעצב גרפי עצמאי משנת 1921, והציג מעת לעת את ציוריו. הוא היה לזמן קצר מורה במכללה הטכנית הראשונה בבריטניה, בית הספר הטכני בקוטברידג'. בשנת 1928 עבר ללונדון, החל לעבוד בפרסום, והתחתן עם סטודנטית לשעבר מבית הספר לאמנות של גלאזגו, יוג'יני ויניפרד מורגאטרויד, ציירת שלימים הפכה לאורגת. לאחר שעברו להרטפורד ב-1930 נולדו להם שני בנים, דייוויד (נולד ב-1930) ויו (יליד 1935).

ג'נטלמן עבד במספר משרדי פרסום ומשנת 1932, בסטודיו לעיצוב ב- Shell Mex. במהלך מלחמת העולם השנייה 1939–1945 עבד במשרד ההסברה ולאחר מכן כעצמאי, במהלכן כתב ואייר ספר ילדים בשם Brae Farm, ספר זכרונות מילדותו הסקוטית, שיצא לאור ב-1945.

היצירות הידועות ביותר הן הליטוגרפיה שלו Grey Horses, שיצאה לאור על ידי School Prints ב-1946, ושני פוסטרים קודמים עבור Shell. לאחר המלחמה חזר ל-Shell Mex כמנהל הסטודיו שלה. הוא נבחר לעמית באגודת האמנים התעשייתיים ב-1947. ב-1952 פרש, וב-1956 עבר עם ויניפרד לאסקס, שם המשיך לצייר.

טום וויניפרד ג'נטלמן מתו ב-1966 בקולצ'סטר, אסקס.

קישורים חיצוניים
----------------

ויקישיתוף מדיה וקבצים בנושא **טום ג'נטלמן** בוויקישיתוף

הערות שוליים
------------

1. ↑  Gentleman, Tom. "FSIA". ArtBiogs. Retrieved 31 July 2016
2. ↑  4 artworks by or after Tom Gentleman, Art UK. Retrieved 18 September 2015.
3. ↑  "Gentleman, David (William)". Who's Who 2017. Oxford University Press. 2017
4. ↑  UK Government Web Archive, webarchive.nationalarchives.gov.uk

|  |  |
| --- | --- |
| בקרת זהויות עריכת הנתון בוויקינתונים | 
* ULAN: 500184278
* VIAF: 96676528
* WorldCat: lccn-n84160330

 |
**אלודר אנתוני "דייר" רוז** (באנגלית: **Oludare Anthony "Dare" Rose**; נולד בשנת 2002) הוא שחיין אמריקאי, אלוף עולם (פוקואוקה 2023) במשחה שליחים 4x100 מטר מעורב, זוכה מדליית ארד באליפות העולם (פוקואוקה 2023) ואלוף ארצות הברית (2023) במשחה ל-100 מטר פרפר.

ביוגרפיה
--------

רוז נולד בניו יורק בנם של קמי ואנתוני רוז. הוא גדל בניו ג'רזי. החל לשחות בגיל 6. הוא לומד ושוחה באוניברסיטת קליפורניה בברקלי. 

### 2023

#### אלוף ארצות הברית

באליפות ארצות הברית שנערכה באינדיאנפוליס, אינדיאנה בסוף יוני 2023 הוא זכה בשתי מדליות, זהב וכסף. מדליית זהב במשחה ל-100 מטר פרפר בשיא אישי דחש של 50.74 שיות, לפני תומאס הילמן (51.19 שניות) ושיין קאסאס (51.42 שניות), כבר בשלב חצי הגמר הוא קבע שיא אישי חדש של 50.87 שניות. מדליית כסף במשחה ל-50 מטר פרפר בתוצאה של 23.20 שניות, אחרי מייקל אנדרו (23.11 שניות) ולפני קיילב דרסל (23.35 שניות), בשלב חצי הגמר הוא קבע שיא אישי חדש של 23.16 שניות ועלה ראשון למשחה הגמר. נוסף לכך, הוא סיים עשירי, שני במקצה ב', במשחה ל-200 מטר פרפר בשיא אישי חדש של 1:55.93 דקות, מאית אחרי אהרון שאקל (1:55.92 דקות). התוצאה שקבע הייתה התוצאה השביעית במשחה הגמר.

#### מדליית ארד באליפות העולם

באליפות העולם שנערכה בפוקואוקה, יפן ביולי 2023 זכה ב-3 מדליות, זהב ו-2 ארד. מדליית זהב במשחה שליחים 4x100 מטר מעורב ביחד עם ראיין מרפי, ניק פינק וג'ק אלכסי בשיא אליפות חדש של 3:27.20 דקות, לפני הרפובליקה העממית של סין שקבעה שיא אסיה חדש של 3:29.00 דקות ואוסטרליה (3:29.62 דקות), כשחיין שלישי הוא שחה את סגנון הפרפר ב"זינוק שליחים" בתוצאה של 50.13 שניות. מדליות ארד, במשחה ל-100 מטר פרפר בשיא אישי חדש של 50.46 שניות, אחרי מקסים גרוסה מצרפת (50.14 שניות) וג'ושוע ליינדו מקנדה (50.34 שניות) ובמשחה שליחים משולב 4x100 מטר מעורב לאחר ששחה בשלב המוקדמות. נוסף לכך, הוא סיים במקום שישי במשחה ל-50 מטר פרפר בתוצאה של 23.01 שניות, בשלב חצי הגמר הוא קבע שיא אישי חדש של 22.79 שניות ועלה שני למשחה הגמר, התוצאה שקבע הייתה התוצאה השנייה בטיבה במשחה הגמר.

שיאים אישיים
------------

### בריכה אולימפית

* 50 מטר פרפר: 22.79 שניות (2023)
* 100 מטר פרפר: 50.46 שניות (2023)
* 200 מטר פרפר: 1:55.93 דקות (2023)

### בריכת 25 יארד

ראו גם
------

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------
**מרסל דאסו** (בצרפתית: **Marcel Dassault**; נולד בשם **מרסל בלוך**, 22 בינואר 1892 – 17 באפריל 1986) היה תעשיין מטוסים יהודי צרפתי ומייסד חברת דאסו תעופה. אחיו היה פול בלוך דאסו, גנרל צרפתי.

קורות חיים
----------

מרסל בלוך נולד להורים יהודים ב-1892 בפריז. לאחר שסיים את לימודיו במוסדות האקדמיים lycée Condorcet, Breguet School ו-Supaero, המציא בלוך דגם של מדחף מטוסים אשר שימש את הצבא הצרפתי במלחמת העולם הראשונה וייסד את החברה Société des Avions Marcel Bloch ("בלוך מטוסים"). לאחר הלאמת החברה בשנת 1936 על ידי ממשלת החזית העממית (צרפתית: Front populaire) השמאלית בראשות לאון בלום, נותר בלוך לכָּהֵן בחברה בתפקיד דירקטור. במהלך מלחמת העולם השנייה גרמניה הנאצית אשר כבשה את צרפת, התעניינה בידע של בלוך לקידום תעשיית התעופה הגרמנית. בלוך סירב לשתף פעולה עם התעשייה הגרמנית ונעצר בשנת 1940 עם אשתו ושני בניו, קלוד וסרג'. באוגוסט 1944 גורש למחנה הריכוז בוכנוואלד בשל היותו יהודי ועדיין הופעל עליו לחץ כבד לשתף את הידע שלו עם שוביו. קבוצה מאסירי המחנה הצליחה להגן עליו כאשר קברה את אחד מנספי המחנה על שמו של בלוך, ואת בלוך המקורי הסתירו בזהות בדויה עד לשחרור המחנה ב-1945. בשנת 1949 שינה בלוך את שמו לבלוך-דאסו. דאסו היה הפסוודונים של אחיו דריוס פול בלוך ברזיסטנס (המחתרת הצרפתית) ופירושו "לתקיפה", שמקורו מ-char d'assaut - המילה הצרפתית לטנק. מרסל דאסו המיר[דרוש מקור] את דתו לנצרות קתולית בשנת 1950. לאחר המלחמה, דאסו הקים את יצרנית מטוסי הלחימה המתקדמת ביותר של צרפת, Avions Marcel Dassault.

החברה החדשה שאותה ייסד, דאסו תעופה ייצרה את מטוסי הקרב הסילוניים הראשונים בשרות חיל האוויר הצרפתי והידועים שבהם: אוראגן (1949), המיסטר (1954), הסופר מיסטר (1955), המיראז' ועוד.

בשנת 1967, לאחר הטלת האמברגו הצרפתי על ישראל, איפשר דאסו את הברחתם של תוכניות הייצור וחלקים של מטוס המיראז' 5 לארץ, יחד עם כ-50 מנועים, אשר שימשו בסיס להקמת קו הייצור למטוס הנשר בתעשייה האווירית. בנוסף ערך סיור לילי בקו הייצור של המיראז' לאל שווימר, שלום אריאב ומשה קרת (השלושה כולם שימשו בתפקיד מנכ"ל התעשייה האווירית).

מרסל דאסו נפטר בשנת 1986 בניי-סיר-סן, פרבר של פריז. גופתו נטמנה בבית העלמין פאסיי (Passy Cemetery) אשר ממוקם ברובע ה-16 של פריז.
את מקומו כראש החברה ירש בנו, סרג' דאסו.

קישורים חיצוניים
----------------

ויקישיתוף מדיה וקבצים בנושא **מרסל דאסו** בוויקישיתוף
* מרסל דאסו, באתר אנציקלופדיה בריטניקה (באנגלית)
* מרסל דאסו, באתר "Find a Grave" (באנגלית)

הערות שוליים
------------

1. ↑  זוהר בלומנקרנץ,יוסי מלמן, מת אל שווימר, מר התעשייה האווירית וממייסדי חיה"א, באתר הארץ, 12 ביוני 2011
2. ↑  דן ארקין, ה"נשר" המריא, מעריב, 13 בדצמבר 1985
3. ↑  אליהו חסין, ‏סרז' דאסו עומד לרכוש את השליטה בחברת ההוצאה של העיתונים לה פיגארו ול'אקספרס, באתר גלובס, 14 במרץ 2004

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260276705171
* BnF: cb118986960 (data)
* GND: 11909259X
* ISNI: 0000 0003 6841 9177
* LCCN: n82210160
* Léonore: 101080
* NTA: 129465798
* SUDOC: 027355683
* VIAF: 29532598
* WorldCat: lccn-n82210160

 |
**בהר נגוס יסחק** (נפטר ב-1578) היה מושל ממלכת בהר מדיר שבאימפריה האתיופית מאמצע המאה ה-16 ועד מותו. תמיכתו בקיסר אתיופיה במהלך הפלישה של אחמד גראן, כאשר מספר רב של אריסטוקרטים העבירו את תמיכתם לאחמד גראן, הייתה מכרעת למניעת כיבוש האימפריה האתיופית.

חייו
----

יסחק מוזכר לראשונה עם הגעת הצי הפורטוגזי למאסאווה בשנת 1541. כאשר כריסטובאו דה גאמה נכנס עם 400 רובאיו לשטחו. בהר נגוס יסחק סיפק להם מידע על הארץ, מחנות וכ-500 חיילים. ב-1543 יסחק השתתף לצד גלאוודיוס בקרב ווינה דגה שבמהלכו אחמאד גראן נהרג וצבאו התפזר סופית.

בשנת 1557 החלה מלחמת טורקיה-אתיופיה כאשר הגנרל העות'מאני אזדאמיר פאשה עבר מבסיסו שבג'דה וכבש את מאסוואה, ארקיקו ודברואה בירת המחוז, וכונן את מחוז חבש העות'מאני, יסחק הוביל את האיכרים כנגד הפולשים, הביסם ושחרר את בירתו.

לאחר מותו של גלאוודיוס ב-1559, עלה לכס הקיסרות אחיו מינאס. יסחק לא היה ביחסים טובים עם הקיסר מינאס וב-1560 מרד נגדו. בהתחלה המרד הצליח ויסחק כבש את אזור תיגראי, אך לבסוף הצליחו כוחות הקיסר לגרש את צבאו של יסחק מטיגראי. יסחק פנה אל העות'מאנים והבטיח לתת להם את הערים דאברווה, מאסאווה, ארקיקו וכל השטח שבין הערים האלו בתמורה לעזרה צבאית. העות'מאנים הסכימו ויסחק החל לנוע דרומה אל עבר תיגראי ואל יתר המחוזות הצפוניים האחרים של אתיופיה, כוחותיהם של שני הצדדים נלחמו שוב ב-1562, אך ללא הכרעה.

בנו ויורשו של מינאס, סרצה דנגל שהומלך לקיסר אתיופיה ב-1563, היה ביחסים טובים עם יסחק, אך לאחר מספר שנים יסחק מרד שוב בעזרת העות'מאנים וסולטן הרר מוחמד מנסור הרביעי. הכוחות תקפו את הצבא האתיופי ב-1578, אך למרות איחוד כוחותיהם, הפסידו המלכים לכוחות הקיסר האתיופי ויסחק נהרג בקרב.

פאנקהסט מסכים עם ג'יימס ברוס שמעמדו של הבהר נגוס: "התדרדר בגלל הבגידה של יסחק. ובתקופה שלאחריו השליט שמעבר לנהר הטקזה לא הורשה להישתמש בסנדאק (דגל), ובנאגארית (תופי הכרזת מלחמה), ולא השתתף בפגישות אלא אם הוזמן לכך במיוחד על ידי הקיסר". זה כשלעצמו יכול להתפרש שבעצם הממלכה היא כבר לא חלק מהקיסרות האתיופית.

הערות שוליים
------------

1. ↑  בנו של מגלה הארצות הנודע ואסקו דה גאמה
2. ↑  , על מנת לסייע לגלאוודיוס במלחמתו נגד אחמד גראן
3. ↑  ,As described by Miguel de Castanhoso in his account of the Portuguese expedition (translated in R.S. Whiteway, The Portuguese Expedition to Abyssinia [London: The Hakluyt Society, 1902]).
4. ↑  Pankhurst, p. 327f.
5. ↑  Pankhurst, p. 328.
**ג'וליאן קימאני שמפני** (באנגלית: **Julian Kymani Champagnie**; נולד ב-29 ביוני 2001) הוא כדורסלן אמריקאי המשחק בקבוצת סן אנטוניו ספרס מליגת ה-NBA, בעמדת הסמול פורוורד. אחיו התאום של הכדורסלן ג'סטין שמפני.

קריירת מכללות
-------------

שמפני נולד בסטטן איילנד שבעיר ניו יורק, ובין השנים 2019–2022 למד באוניברסיטת סנט ג'ון בניו יורק. לאורך שלוש עונותיו בקבוצת הכדורסל של האוניברסיטה רשם ממוצעים של 16.0 נקודות, 6.8 ריבאונדים, 1.4 אסיסטים ו-1.5 חטיפות למשחק.

קריירה מקצועית
--------------

שמפני לא נבחר על ידי אף קבוצה בדראפט ה-NBA‏ 2022, אך זכה לחוזה דו-כיווני בקבוצת פילדלפיה 76'. ב-14 בפברואר 2023, לאחר שני משחקי NBA בלבד, שוחרר מפילדלפיה.

ב-16 בפברואר 2023 חתם על חוזה דו-כיווני בסן אנטוניו ספרס, וב-15 משחקיו עם הקבוצה עד לסיום עונת 2022/2023 קלע 11.0 נקודות בממוצע למשחק. ביולי 2023 חתם בסן אנטוניו על חוזה NBA סטנדרטי ל-4 עונות.

סטטיסטיקות הקריירה
------------------

### בעונה הסדירה של ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2022/2023 | פילדלפיה | 2 | 0 | 3.3 | 0.000 | 0.000 | 0.000 | 0.0 | 0.0 | 0.5 | 0.0 | 0.0 |
| 2022/2023 | סן אנטוניו | 15 | 3 | 20.9 | 0.461 | 0.407 | 0.824 | 4.0 | 0.7 | 0.3 | 0.3 | 11.0 |
| **קריירה** |  | 17 | 3 | 18.8 | 0.454 | 0.402 | 0.824 | 3.5 | 0.6 | 0.4 | 0.3 | 9.7 |

קישורים חיצוניים
----------------